Sophie Løhde (V), 2025-09-04:
I forhold til det første kan jeg bekræfte og jo dermed også bekræfte, at Enhedslistens ordfører i sin ordførertale kom til at sige noget, der var lidt upræcist eller forkert, for så vidt angår det med, at er du her og har opholdsgrundlag i Danmark og er i gang med din autorisation, men mangler en evalueringsansættelse, så bliver du jo ikke påvirket af lovforslaget omkring en kvote her.
Det, det for så vidt omhandler i forhold til lovforslagets bestemmelser, er jo de sundhedspersoner, der søger, men som ikke befinder sig i Danmark.
Det er jo korrekt, at der aktuelt er flere sygeplejersker fra tredjelande i Danmark, end der er efterspørgsel efter.
Vi vil gerne være med til at sikre, at vi kan understøtte, at de sygeplejersker kan komme ud at gøre gavn.
Det gør vi jo bl.a. i forhold til at sætte fokus på ældreplejen, hvor der er en kæmpestor mangel på arbejdskraft, og hvor jeg glæder mig over at det nu er blevet muligt for sygeplejerskerne også at blive ansat som social- og sundhedshjælper og dermed kunne blive i landet.
Det budskab har vi også forsøgt at sprede, og jeg håber også, at flere af landets kommuner vil tage den mulighed i brug, for vi har behov for langt mere personale i vores ældrepleje.
Tak for det, formand, og tak til ordførerne for bemærkningerne til lovforslaget, og tak for den positive modtagelse blandt Folketingets partier.
Det er dermed også en positiv modtagelse af, at vi med lovforslaget i dag tager et skridt imod en ny og langt bedre tilgang til rekruttering af sundhedspersoner fra tredjelande – en ny tilgang, som især vil være til gavn for den enkelte sundhedsperson, og det er jeg rigtig glad for.
Tidligere har det jo været sådan, at vi har oplevet ekstremt stor mangel på sygeplejersker i Danmark.
Faktisk var det en af de suverænt største udfordringer for vores sundhedsvæsen, dengang regeringen tiltrådte tilbage i 2022, hvor vi oplevede massiv mangel på sygeplejersker.
Derfor blev der også handlet fra regeringens side.
Der er f.eks. etableret en autorisationsopholdsordning for læger, tandlæger og sygeplejersker for at imødekomme det danske sundhedsvæsens behov for arbejdskraft.
Som noget af det første, som det også blev nævnt af en tidligere ordfører, gennemførte vi også en akutpakke for sundhedsvæsenet.
Regeringen har også indgået en trepartsaftale med arbejdsmarkedets parter – en trepartsaftale, hvor vi afsatte 1,9 mia. kr. til at gøre det mere attraktivt at tage vagter på sygehusene uden for dagsarbejdstid og i weekender, ligesom vagtarbejdet nu deles mellem flere.
Vi har også givet et lønløft inden for sundheds- og ældreplejen på 1,9 mia. kr. bl.a. til sygeplejersker.
De tiltag har tilsammen har haft en stor effekt; de er en klar succes.
Det er godt, det er vigtigt, og derfor står vores sundhedsvæsen i dag rekrutteringsmæssigt et helt andet og væsentligt bedre sted, end da regeringen tiltrådte.
Det er et resultat, vi også er meget, meget tilfredse med.
Men det betyder også, at der ikke længere er den store efterspørgsel efter især sygeplejersker fra tredjelande.
Samtidig kan vi se, at der stadig er sygeplejersker fra tredjelande, der rejser til Danmark i håbet om at kunne opnå dansk autorisation.
Det er personer, som vel næsten for alles vedkommende er rejst hertil med store forhåbninger for fremtiden og dermed jo også med forventninger om autorisation og et job.
Mange af de sygeplejersker risikerer at måtte rejse skuffede hjem.
Det må de bl.a. gøre, fordi de ikke kan få det, der hedder en evalueringsansættelse, som er en nødvendig forudsætning for at kunne opnå dansk autorisation som sygeplejerske, simpelt hen fordi der ikke er brug for dem.
Det er på ingen måde en ønskværdig situation.
Derfor har vi også fra regeringens side iværksat en række initiativer for at få om ikke alle, men nogle af de tilrejste sygeplejersker i job.
Vi også skærpet i kommunikationen om, at Danmark aktuelt ikke mangler udenlandske sygeplejersker fra tredjelande, men det har ikke været nok, for vi kan se, at der stadig kommer langt flere sygeplejersker fra tredjelande til Danmark, end der er efterspørgsel efter og jobs til ude i landets kommuner og regioner.
Det er jo desværre et resultat af den nuværende tilgang til rekruttering og autorisation af udenlandsk arbejdskraft på sundhedsområdet.
Her er det regeringens opfattelse, at tilgangen til rekruttering og autorisation af udenlandske sundhedspersoner skal ændres, fordi rekruttering af udenlandske sundhedspersoner bør følge den efterspørgsel, der er i sundheds- og ældresektoren.
Det skal være det klare udgangspunkt, at der skal være job til de sundhedspersoner, som kommer til Danmark med ønsket om at arbejde.
Det er der ikke i dag.
Det er derfor, vi i regeringen med lovforslaget om en kvote vil indføre en efterspørgselsdrevet tilgang til autorisation af sundhedspersoner fra tredjelande.
Vi har vurderet, det er nødvendigt med en hurtig behandling af lovforslaget, fordi der er brug for hurtigst muligt at begrænse antallet af sygeplejersker fra tredjelande, der kommer til Danmark, simpelt hen fordi der er alt for dårlige udsigter til, at de overhovedet vil kunne gennemføre deres autorisationsproces og få et job i Danmark.
Kvoteordningen skal være med til at sikre, at der er sammenhæng imellem det antal sundhedspersoner fra tredjelande, der arbejder i Danmark for at opnå dansk autorisation, og så det behov, der vurderes at være ude blandt de store driftsherrer i vores sundhedsvæsen og ældrepleje, nemlig landets regioner og kommuner, i forhold til muligheder for ansættelse.
Med en kvoteordning sikrer vi samtidig, at der ikke bruges unødige menneskelige og økonomiske ressourcer på at flytte familier til Danmark.
Der skal ikke være et stående tilbud om at rejse til Danmark for at kunne påbegynde en autorisationsproces, når det ikke er sandsynligt, at man har mulighed for at gennemføre den og få et job i den anden ende.